Tapaus sattui sunnuntaina iltapäivällä Leppätien koulun pihalla. Poliisin arvion mukaan pahoinpitelyyn osallistui 3-6 alle 15-vuotiasta nuorta.

Poliisilla ei vielä ole tietoa pojan vammojen laadusta ja tämänhetkisestä kunnosta.

Poliisi on kuullut huhun, jonka mukaan teko olisi videoitu ja tallenne kiertäisi sosiaalisessa mediassa.

Osan henkilöllisyys on selvillä, kertoo poliisi tekijöistä.

Poliisille on tehty ilmoitus, jonka mukaan 15-vuotias poika pahoinpideltiin sunnuntaina iltapäivällä Nikkilässä Leppätien koulun pihalla.

Asiasta ensimmäisenä kertoneen Sipoon Sanomien mukaan poika pahoinpideltiin erittäin huonoon kuntoon. Lehti kertoo, että poikaa ammuttiin kuulapyssyllä lähietäisyydeltä kasvoihin monta kertaa. Lisäksi maassa maannutta uhria potkittiin ja lyötiin.

Rikosylikonstaapeli Jarkko Kyntäjä Itä-Uudenmaan poliisista kertoo, ettei poliisilla ole vielä tietoa pojan vammojen laadusta ja tämänhetkisestä kunnosta.

Poliisin tämänhetkinen käsitys asioiden kulusta perustuu tapauksesta sähköpostitse tehdyn ilmoituksen tietoihin.

- Ilmoituksen perusteella voidaan päätellä, että tekijöitä on ollut 3-6. Osan henkilöllisyys on tiedossa, osan ei. Ne, keiden henkilöllisyys on jollakin tavalla tiedossa, ovat kaikki alle 15-vuotiaita, Kyntäjä sanoo.

Teko mahdollisesti taltioitu

Poliisi olettaa uhrin ja tekijöiden olevan paikkakuntalaisia. Kyntäjän mukaan vielä ei ole tiedossa, mitä syitä tapauksen taustalla on ja tunsivatko uhri ja tekijät toisensa.

Sipoon Sanomien mukaan tekijät kuvasivat pahoinpitelyn.

- Olen tänään tiistaina kuullut sellaisen huhun, että jonkinlainen tallenne kiertäisi sosiaalisessa mediassa. Sen tarkemmin en kuitenkaan asiasta vielä tiedä, Kyntäjä sanoo.

Poliisi ei vielä ole ollut yhteydessä 15-vuotiaasen uhriin.

- Sosiaalipuoli on nyt alkuvaiheessa hoitanut asiaa. Tässä tapauksessa alle 15-vuotiaat tekijät eivät ole rikosoikeudellisessa vastuussa teostaan. Yritämme hoitaa asiaa niin, että uhri saisi parhaan mahdollisen avun. Meidän toimenpiteemme eivät välttämättä tässä tilanteessa ole niitä kaikkein akuuteimpia. Asiaa selvitetään, Kyntäjä sanoo.